જેવી રીતે દોસ્તીનો હોય છે એમ ઉઠાંતરીનો પણ એક ઉસૂલ હોય છે: આખા ગામને ખબર હોય એવી જગ્યાએ ક્યારેય હાથ ન મરાય, તરત જ પકડાઈ જઈએ. પાંચ વર્ષ પહેલાં એક ઇન્ડોનેશિયન ફિલ્મ આવેલી ‘રેઇડ : રિડેમ્પ્શન’. મારકાપથી ફાટ-ફાટ થતી એ ફિલ્મને આખા દેશના જુવાનિયાંવ મૅગી નૂડલ્સની જેમ ઘપાઘપ ગળચી ગયેલા. એ ફિલ્મની રીમેકના રાઇટ ભારતના અન્ય એક પ્રોડ્યુસર પાસે હતા, પણ ‘બાગી’ના મેકરે વચ્ચેથી હાથ મારીને એ આઇડિયા તફડાવી લીધો અને ‘બાગી’ ફિલ્મના સેકન્ડ હાફમાં ઠૂંસી દીધો. ક્રીએટિવિટીની ગરીબીની હદ જુઓ કે એક વિદેશી ફિલ્મ પરથી આપણે ત્યાં હિન્દી વર્ઝન બનાવવા માટે પણ મેકરો કોર્ટની માલીપા ઝૂંટાઝૂંટ કરી રહ્યા છે. પરંતુ એકલી ધબાધબીથી શું થાય? લોકોને કંઈક પોચી-પોચી લવ-સ્ટોરી તો જોઈએને? એટલે ઈ.સ. ૨૦૦૪માં આવેલી તેલુગુ ફિલ્મ ‘વર્ષમ’ (યાને કે વરસાદ) પર તરાપ મારવામાં આવી. યુટ્યુબ પર પડેલી એ તેલુગુ ફિલ્મ જોઈએ ત્યારે ખ્યાલ આવે કે ‘બાગી’ના ફર્સ્ટ હાફમાં સીન બાય સીન હિન્દીમાં છાપી મારવામાં આવી છે. એ ઉપરાંત આ ફિલ્મના ફાઇટ અને ટ્રેઇનિંગના કેટલાય સીનમાં જૅકી ચૅનની ફિલ્મોનાં દૃશ્યો ઠૂંસવામાં આવ્યાં છે. કોઈ કહેશે, હશે હવે; આપણને તો ચવાણાથી મતલબ, એને કયા તેલમાં તળ્યું છે એ જાણીને આપણને શું કરવું છે? પરંતુ તાજાના નામે આપણને વાસી ચવાણું પધરાવવામાં આવે ત્યારે જાંચ-પડતાલ કરીને પડીકું બંધાવ્યું હોય તો જરા સમું પડે.